Når der flere gange er blevet skudt i Mjølnerparken på Nørrebro, og beboerne ikke kan sove trygt om natten, så er indsatsen mod banderne ikke god nok. Og derfor er det ikke tilfredsstillende, at justitsminister Søren Pape Poulsen (K) ikke vil give sætte en bevogtning i gang ved boligområdet.

Det mener forretningsfører for boligselskabet Lejerbo, Steffen Boel Jørgensen, der står for administrationen af Mjølnerparken.

Læs også : Pape efter skuddrab: Bevogtning i Mjølnerparken er ikke løsningen

Han har sammen med Mjølnerparkens beboerforening opfordret til en øget politiindsats, efter at to personer de seneste uger er blevet dræbt af skud i og ved boligområdet i forbindelse med bandekonflikten.

- Vi har 2.000 borgere, der i den grad har været udsat for hændelser, der ikke bør ske. Der er nogle mennesker, der er kørt ind fem gange og har skudt i Mjølnerparken og er sluppet afsted med det, og det bliver myndighederne nødt til at tage alvorligt, siger han og understreger, at han ikke har nogen kritik af politiets indsats i området:

- De gør alt, hvad de kan inden for de rammer og ressourcer, de har. Men fra toppen er man nødt til at tænke ud af boksen. Ellers er de simpelthen ikke gode nok til det job og ansvar, de har. Det, der hidtil er gjort, er ikke godt nok. Det er tydeligt at se, når der er en mand, der kan blive skudt og dræbt ved højlys dag.

Han henviser til en 22-årig mand, der i går eftermiddag blev dræbt af skud.

Læs også : Tre personer er anholdt efter skuddrab i Mjølnerparken

Manden havde ikke direkte relation til en bande, men kendte folk fra bandegrupperingen omkring Mjølnerparken, fordi han var vokset op sammen med dem. Han blev dræbt, mens han sad i en bil sammen med to andre. Politiet har efterfølgende anholdt tre personer.

Gårsdagens drab er det tredje drab i København på to uger, som forbindes til den verserende bandekonflikt mellem banden Loyal to Familia, der udspringer af Indre Nørrebro, og en gruppering fra Mjølnerparken på Ydre Nørrebro.